KIRJALLINEN KYSYMYS E-3482/00 esittäjä(t): Antonios Trakatellis (PPE-DE) komissiolle. Kansallisten kilpailuviranomaisten riippumaton toiminta: kreikkalaisen kilpailuelimen jäsenten valinta virkanimityksellä ja tämän elimen toimettomuus Minoan Lines -yrityksen tapauksessa.



Virallinen lehti nro 163 E , 06/06/2001 s. 0134 - 0136



KIRJALLINEN KYSYMYS E-3482/00 esittäjä(t): Antonios Trakatellis (PPE-DE) komissiolle (10. marraskuuta 2000) Aihe: Kansallisten kilpailuviranomaisten riippumaton toiminta: kreikkalaisen kilpailuelimen jäsenten valinta virkanimityksellä ja tämän elimen toimettomuus Minoan Lines -yrityksen tapauksessa Kun otetaan huomioon ehdotus kilpailua koskevien EY:n perustamissopimuksen 81 ja 82 artiklan soveltamista koskevien asetusten muuttamisesta sekä jokin aika sitten tapahtunut matkustajalautta Ekspress Saminan onnettomuus, joka paljasti sen monopolijärjestelmän ja ne kilpailun vääristymät, joita kotimaisille ja myös eurooppalaisille rannikkomerenkulun markkinoille oli syntynyt sen vuoksi, että kauppamerenkulkuministeriö oli kohdellut Minoan Lines -yhtiötä etuoikeutettuna ja epäasianmukaisella tavalla myöntämällä sille liikennöintilupia yksinoikeudella, ja sen vuoksi, ettei kreikkalainen kilpailuneuvosto ryhtynyt mihinkään toimiin sen johdosta, että kauppamerenkulkuministeriö myönsi kyseiselle yritykselle liikennöintilupia yksinoikeudella, eikä kyseisten markkinoiden maantieteelliseen jaon, määräävän markkina-aseman väärinkäytön eikä kohtuuttomien hintojen perimisen johdosta, komissiolta kysytään: 1. Kuinka on mahdollista, että keskustellaan EU:n kilpailupoliittisen järjestelmän muuttamisesta siten, että 81 ja 82 artiklaan perustuvat yksinomaiset toimivaltuudet siirretään yhteisöltä jäsenvaltioille ja toimivaltaisille kansallisille viranomaisille, varmistamatta ensin oikeusvarmuutta, EU:n viidentoista kansallisen kilpailunvalvontaelimen jäsenten puolueetonta nimittämistä ja näiden elinten toiminnan riippumattomuutta? 2. Onko komissio tietoinen siitä, että 1.8.2000 annetun lain 2837/2000(1) mukaan kreikkalaisen kilpailuneuvoston puheenjohtaja ja jäsenet on valittu virkanimitysten kautta, sillä heidän valinnastaan päättää kehitysministeri ja heitä valvoo hallitus? Mitä toimia komissio aikoo toteuttaa varmistaakseen kilpailuneuvoston jäsenten puolueettoman valinnan ja riippumattoman toiminnan? 3. Mikä on komission kanta kreikkalaisen kilpailuneuvoston olemattomuuteen ja toimettomuuteen ja siihen, että Minoan Lines -yritykselle on annettu epäasianmukaisella tavalla liikennöintilupia yksinoikeudella, ja miksi komissio ei ole puuttunut yhteisön turvallisuussääntöjen rikkomiseen? (1) Hallituksen tiedotuslehti FEK 178, 3.8.2000. Mario Montin komission puolesta antama vastaus (22. joulukuuta 2000) Arvoisa parlamentin jäsen viittaa komission ehdotukseen uudeksi asetukseksi EY:n perustamissopimuksen 81 ja 82 artiklan (ent. 85 ja 86 artikla) täytäntöönpanosta(1). EY:n perustamissopimuksen 83 artiklan (ent. 87 artikla) mukaisesti parlamenttia kuullaan parhaillaan tästä ehdotuksesta. 1. ja 2. Kuten ehdotuksen perusteluissa todetaan, komissio uskoo ehdotetun uuden täytäntöönpanojärjestelmän merkitsevän riittävää oikeusvarmuutta yrityksille. Ehdotettu uusi täytäntöönpanojärjestelmä mahdollistaa kansallisille viranomaisille aktiivisemman roolin yhteisön kilpailusääntöjen täytäntöönpanossa. Komission ehdotus velvoittaa jäsenvaltiot antamaan kansallisille viranomaisilleen toimivallan soveltaa EY:n perustamissopimuksen 81 ja 82 artiklaa ja luo perustan verkostolle, jonka puitteissa komissio ja jäsenvaltioiden kilpailuviranomaiset harjoittavat tiivistä yhteistyötä yhteisön kilpailusääntöjen täytäntöönpanossa. Ehdotuksessa säilytetään lisäksi komission toimivalta puuttua EY:n perustamissopimuksen 81 ja 82 artiklan rikkomiseen kuten myös sääntö, jonka mukaan kansallisten viranomaisten on keskeytettävä asian käsittely siinä vaiheessa kun komissio aloittaa menettelynsä. Komission mielestä jäsenvaltioiden kilpailuviranomaiset ovat yleensä hyvin varustautuneita harjoittamaan yhteistyötä verkoston puitteissa. Verkosto edistää yhteisen kilpailukulttuurin syntymistä yhteisössä. Jäsenvaltiot ovat jo aloittaneet valmistautumisen uuteen täytäntöönpanojärjestelmään. Näin ollen komission mielestä tässä vaiheessa ei ole asiallista ehdottaa lisätoimenpiteitä, kuten kansallisiin viranomaisiin sovellettavien menettelysääntöjen yhdenmukaistamista. 3. Arvoisan parlamentin jäsenen mainitsemilla mahdollisilla kilpailuongelmilla ei ole havaittavia vaikutuksia Kreikan ulkopuolella, eivätkä ne näin ollen todennäköisesti vaikuta tuntuvasti jäsenvaltioiden väliseen kauppaan. Tämän vuoksi yhteisön kilpailusääntöjä ei voida soveltaa. Edellä kuvaillusta täytäntöönpanoasetuksen uudistuksesta riippumatta parlamentin jäsenen mainitsemiin ongelmiin puuttuminen on näin ollen Kreikan viranomaisten asia. Kreikka on saanut 1 päivään tammikuuta 2004 voimassa olevan väliaikaisen poikkeuksen meriliikenteen kabotaasipalvelujen tarjoamista koskevasta yhteisön lainsäädännöstä. Kyseisen poikkeuksen vuoksi komissio katsoo, ettei sillä tällä hetkellä ole mahdollisuutta puuttua Kreikan lupajärjestelmään. Express Saminan onnettomuuden jälkeen komissio pyysi 28. syyskuuta 2000 Kreikan hallitusta toimittamaan kaikki tarvittavat tiedot sen varmistamiseksi, että Kreikan matkustaja-alukset täyttävät merenkulun turvallisuutta koskevan yhteisön lainsäädännön vaatimukset. Express Saminan tapauksessa kyseisillä tiedoilla tarkoitetaan kopioita turvallisuuskirjoista, todisteita matkustajien rekisteröintijärjestelmän kunnollisesta toiminnasta ja merenkulkijoiden koulutukselle asetettujen vaatimusten noudattamisesta. Komissio arvioi parhaillaan Kreikan hallituksen toimittamia tietoja ja ryhtyy aiheellisiin toimenpiteisiin, kunhan tosiseikat on saatu selville. (1) KOM(2000) 582.